དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།ཁྱད་པར་ཉེས་གསུམ་སོ་སོར་བཅོས་པ་ནི།།ཟུང་འཇུག་རླུང་ལ་ཏིལ་མར་མཆོག་ཡིན་ཏེ།།བུ་རམ་ཆང་དང་མར་རྙིང་ལུག་ཤ་ཡིབ།།འཕྱི་བ་རྟ་བོང་མི་ཤ་སྒོག་བཙོང་སོགས།།ལྕི་སྣུམ་འཇམ་དྲོའི་ཟས་ཀྱིས་བཅོས་པར་བྱ།།སྤྱོད་ལམ་མུན་ཁུང་དྲོ་བའི་གནས་སུ་བསྡད།།ཡིད་འོང་ཚིག་སྙན་གཉིད་ལོག་གོས་དྲོན་བགོ།།སྨན་དུ་རུས་བཅུད་གསུམ་གྱི་ཁུ་བ་དང༌།།ལུག་མགོ་རྙིང་པའི་མགོ་འཁྲོལ་སྦྱོར་བ་བྱ།།བཅུད་བཞིའི་ཐང་དང་ཤིང་ཀུན་གསུམ་ཐང་བཏང༌།།ཕྱེ་མ་ཛཱ་ཏི་ཤིང་ཀུན་ཅུར་ནིས་བསྟེན།།དཀར་འདོན་ཤ་འདོན་སྒོག་འདོན་སྐྱུར་འདོན་དང༌།།ཛཱ་ཏི་སྒོག་སྐྱ་བཙན་དུག་རུས་ཆེན་དང༌།།འབྲས་བུ་གསུམ་དང་རྩ་བའི་སྨན་མར་སྦྱར།།མདོར་ན་མངར་སྐྱུར་ལན་ཚྭ་སྣུམ་དྲོས་བཅོས།།ཁྱད་པར་མར་རྙིང་དྲོད་ཀྱི་འཇམ་རྩི་བསྔགས།།དཔྱད་དུ་ལོ་མར་རྙིང་པའི་བསྐུ་མཉེ་བྱ།།སྣུམ་ལྡན་དུགས་ཀྱིས་གཟེར་བའི་གནས་སུ་བདུག།སྤྱི་གཙུག་ལ་སོགས་རླུང་གསང་མེ་ཡིས་མནན།།མཁྲིས་པའི་ནད་ལ་མར་གསར་མཆོག་ཡིན་ཏེ།།བ་ལང་རི་དྭགས་ཤ་གསར་ཆུ་བསིལ་ཇ།།བ་རའི་ཞོ་དར་སྐྱབས་དང་ཁུར་ཚོད་དང༌།།ཆག་ཚེ་ཕྱེ་ཐུག་བསིལ་བའི་ཟས་ཀྱིས་བཅོས།།སྤྱོད་ལམ་བསེར་བུ་ཤིང་གྲིབ་ནིའུ་གསིང་བསྟེན།།ཆུ་འགྲམ་བསིལ་གནས་མ་འཁྲུགས་དལ་བར་བསྡད།།དྲི་བཟང་བསིལ་ཞིང་ཡིད་དུ་འོང་བས་བྱུག།སྨན་དུ་སྔོ་ཐང་རྩི་སྨན་ཐུན་མོང་གསུམ།།ག་བུར་ཙན་དན་གི་ཝཾ་ཚ་སྟོབས་སྦྱར།།མདོར་ན་མངར་ཁ་བསྐ་བསིལ་སྨན་གྱིས་བཅོས།།ཁྱད་པར་མངར་བའི་བཤལ་གྱིས་སྦྱང་བ་བསྔགས།།དཔྱད་དུ་རྔུལ་དབྱུང་ཆུ་ཡི་འཕྲུལ་འཁོར་བསྐོར།།གང་རྒྱས་རྩ་ལ་གཏར་ཞིང་བསིལ་གྱིས་བདུག།བད་ཀན་ནད་ལ་སྦྲང་རྩི་མཆོག་ཡིན་ཏེ།།ཉ་ལུག་གཡག་རྒོད་གཡི་དང་བྱ་རྒོད་ཤ།འབྲུ་རྙིང་ཟན་དྲོན་ཆང་ནར་ཕྱིན་པ་དང༌།།ཆུ་སྐོལ་སྒ་ཆུ་ལ་སོགས་ཡང་ཞིང་རྩུབ།།དྲོ་ལ་ཆུང་བའི་ཟས་ཀྱིས་བཅོས་པར་བྱ།།སྤྱོད་ལམ་མེ་ཉིས་སྲོ་ཞིང་གོས་དྲོར་གཡོག།སྐམ་སར་ལུས་སེམས་རྩོལ་སྤྱད་གཉིད་མི་ལོག།སྨན་ལ་ལན་ཚྭ་ཚ་བའི་བསྡུས་ཐང་བཏང༌།།ཕྱེ་མ་སེ་འབྲུ་ད་ལིས་ཐལ་སྨན་སྦྱར།།མདོར་ན་ཚ་སྐྱུར་ཡང་རྩུབ་རྣོ་བ་བསྟེན།།ཁྱད་པར་རྣོ་ལ་རྩུབ་པའི་སྐྱུགས་སྨན་བསྔགས།།དཔྱད་དུ་ཚྭ་དང་བོང་བ་སྤུ་དུགས་བསྟེན།།ཤིན་ཏུ་རྒྱས་ལ་མེ་བཙའ་ཐུར་མ་བྱ།།མདོར་ན་རླུང་ནད་འཇམ་རྩི་བཅུད་ཀྱིས་བཅོས།།མཁྲིས་པའི་ནད་ལ་བཤལ་དང་བསིལ་གྱིས་བཅོས།།བད་ཀན་ནད་ལ་སྐྱུགས་དང་དྲོད་ཀྱིས་བཅོས།།རླུང་དང་མཁྲིས་པར་ལྡན་ལ་བསིལ་བཅུད་བསྟེན།།བད་མཁྲིས་ལྡན་ལ་བསིལ་ལ་ཡང་བས་བཅོས།།བད་རླུང་ལྡན་ལ་དྲོ་ལ་བཅུད་པས་བཅོས།།འདུས་པའི་ནད་ལ་བསིལ་བཅུད་ཡང་བས་བཅོས།།མདོར་བསྡུས་ཚ་བ་ཐམས་ཅད་བསིལ་གྱིས་བཅོས།།གྲང་བའི་ནད་གཞི་ཐམས་ཅད་བད་ཀན་ལྟར།།རླུང་ནི་ཚ་གྲང་གང་འབྲེལ་སྣུམ་དྲོས་བཅོས།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་གསོ་ཐབས་དངོས་བསྟན་པའི་ལེའུ་སྟེ་སུམ་ཅུ་པའོ།།།།